ગાંધીનગરમાં બપોરના સમયે ધોધમાર વરસાદ ખાબક્યો હતો અને તે પછી સાંજ પડતાની સાથે વાદળા ઘનઘોર બન્યા હતાં અને સાંજે ૭-૩૦ વાગ્યાથી ગાંધીનગર શહેરમાં ધોધમાર વરસાદ શરૂ થઇ ગયો હતો. જિલ્લા કન્ટ્રોલ રૂમના જણાવ્યા અનુસાર ગાંધીનગરમાં દિવસ દરમિયાન ૧૭ મિ.મિ વરસાદ થયો હતો. જો કે મોડી રાત સુધીમાં એક ઇંચ વરસાદ થઇ ચૂક્યો હતો. જ્યારે દહેગામથી મળતા અહેવાલો મુજબ આજે આખો દિવસ વરસાદી માહોલ જોવા મળ્યો હતો. તેના કારણે આખો દિવસ રસ્તા ભીના જ રહ્યાં હતાં. ક્યાંક ધીની ધારે તો ક્યાં ઝરમરિયો વરસાદ ચાલુ રહ્યો હતો. કન્ટ્રોલ રૂમના જણાવ્યા અનુસાર દહેગામમાં દિવસ દરમિયાન ૨૦ મિ.મિ વરસાદ નોંધાયો છે. જો કે રાત સુધીમાં એક ઇંચ થઇ ચૂક્યો હતો. ચાલુ વર્ષના ચોમાસાના આરંભથી અત્યાર સુધીમાં કલોલ અને માણસા પંથક હજુ સુધી કોરા ધાકોર રહ્યાં છે. તેના કારણે આ બે પંથકના ખેડૂતોમાં ચિંતા ફેલાઈ છે.